ΚΑΝΟΝΙΣΜΟΣ (ΕΟΚ) αριθ. 2964/91 ΤΗΣ ΕΠΙΤΡΟΠΗΣ της 9ης Οκτωβρίου 1991 για τροποποίηση του κανονισμού (ΕΟΚ) αριθ. 2681/83 για τις λεπτομέρειες εφαρμογής του καθεστώτος ενίσχυσης για τους ελαιούχους σπόρους Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1720/91 (2), και ιδίως το άρθρο 27 παράγραφος 5, Εκτιμώντας: ότι το άρθρο 10 παράγραφος 2 του κανονισμού (ΕΟΚ) αριθ. 1594/83 του Συμβουλίου της 14ης Ιουνίου 1983 (3), όπως τροποποιήθηκε τελευταία από τον κανονισμό (ΕΟΚ) αριθ. 1321/90 (4), προβλέπει ότι οι ενισχύσεις πρέπει να καταβάλλονται μόνον εφόσον έχει προσκομιστεί απόδειξη μεταποίησης ή ενσωμάτωσης και έχει καθοριστεί το τελικό ποσό της ενίσχυσης- ότι πρέπει να διευκρινιστεί ότι οι πληρωμές μπορούν να πραγματοποιούνται μόνον μετά τη δημοσίευση του τελικού ποσού της ενίσχυσης- ότι στον κανονισμό (ΕΟΚ) αριθ. 2681/83 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 1905/91 (6), προβλέπεται η αποδέσμευση ενός σημαντικού μέρους της εγγύησης η οποία καλύπτει το ποσό που προκαταβάλλεται, ενώ η ενίσχυση στην παραγωγή έχει προσωρινό χαρακτήρα- ότι η εν λόγω διάταξη πρέπει επίσης να εφαρμόζεται σε περίπτωση που το δικαίωμα για ενίσχυση είναι δεδομένο αλλά δεν είναι ακόμα διαθέσιμα ορισμένα αποτελέσματα αναλύσεων- ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 2681/83 τροποποιείται ως εξής: 1. Στο άρθρο 25 παράγραφος 2, το ακόλουθο κείμενο παρεμβάλλεται μετά την πρώτη πρόταση: "και εφόσον το τελικό ποσό των ενισχύσεων έχει δημοσιευθεί σύμφωνα με το άρθρο 32α παράγραφος 3." 2. Η παράγραφος 3 του άρθρου 25 αντικαθίσταται από το ακόλουθο κείμενο: "3. Οι ενισχύσεις καταβάλλονται σε προθεσμία 120 ημερών αφού διαπιστωθεί η τήρηση των όρων της παραγράφου 2." 3. Στο άρθρο 36 παράγραφος 3, το δεύτερο εδάφιο αντικαθίσταται από το ακόλουθο κείμενο: "Εντούτοις, όταν το κράτος μέλος έχει αναγνωρίσει το δικαίωμα στην ενίσχυση αλλά αναμένει ακόμα: - τα αποτελέσματα των αναλύσεων σύμφωνα με το άρθρο 31 παράγραφος 3 ή το άρθρο 32 ή/και - η δημοσίευση του τελικού ποσού των ενισχύσεων, είναι δυνατόν να αποδεσμεύεται μέχρι 80 % της εγγύησης σύμφωνα με τις διατάξεις του πρώτου εδάφιου. Η αποδέσμευση του υπολοίπου της εγγύησης πραγματοποιείται όταν τα αποτελέσματα της ανάλυσης γνωστοποιούνται και, κατά περίπτωση, έχει δημοσιευθεί το τελικό ποσό των ενισχύσεων." Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 9 Οκτωβρίου 1991.

[Source: multi_eurlex | Tokens: 2692]